СҚО-да колледж студенті «Жабайы жануарларды азықтандыр» атты челлендж бастады
DATE: 13:11, 12 Ақпан 2024 | GMT +5
TITLE: СҚО-да колледж студенті «Жабайы жануарларды азықтандыр» атты челлендж бастады
URL: https://kaz.inform.kz/news/sko-da-kolledzh-student-zhabayi-zhanuarlardi-aziktandir-atti-chellendzh-bastadi-4ddcea/
META: DATE: 13:11, 12 Ақпан 2024 | GMT +5
TOTAL WORDS: 174
AUTHOR(S):
TEXT: Станислав Гвоздев СҚО Қызылжар ауданы Рассвет елді мекенінің тұрғыны. Қазір Петропавлдың Борки кентінде орналасқан Солтүстік Қазақстан кәсіби-педагогикалық жоғары колледжінің 1-курсында оқиды. Болашақ мамандығы көлік жөндеумен байланысты. Фото: СҚО білім басқармасы баспасөз қызметі. «Үйге демалыста жиі барам. Жол бойында ашыққан еліктер жиі ұшырасады. Оларға қалың қардан азық тауып жеу қиын. Кейбірі, ашыққаннан әлсіреген. Сондықтан жануарлар көктемге аман-есен жетуі үшін азықтандыру керек деп шештім», - дейді Станислав Гвоздев. Ұлының бастамасына әкесі қолдау көрсеткен. Олар жеңіл көлікке шөп артып алып, еліктер жүретін жерлерге шөп салынған қаптарды тастап, жем шашып кетеді. Фото: СҚО білім басқармасы баспасөз қызметі. «атаанам ауылда мал ұстайды. Жаз бойы біз әкеммен бірге малға жем-шөп дайындаймыз. Жабайы жануарларға беріп жатқан шөп – осы жазда дайындаған қорымыз. Әр демалыс сайын ауылға жақын орманға қарда жүргіш көлікпен барып, шөп-жем тастап кететінмін. Бірақ алдыгүні техникам сынып қалды. Сондықтан шөпті жол бойына тастауға тура келді. Маған бұл істе атаанам көмектеседі», - дейді Станислав Гвоздев. Студенттерінің «Жабайы жануарларды азықтандыр» атты челлендж бастағанын білген оқу орны енді оған қолдау көрсетпек. Ертең колледждің ұстаздары мен студенттері орманға барып, жабайы жануарларға азық қалдырмақ
